El-overfølsomme hevder de blir syke av elektromagnetisk stråling, for eksempel fra trådløse nettverk.
**El-overfølsomhet**, **elektromagnetisk hypersensitivitet**, **elektrosensitivitet** eller **«elallergi»** er en tilstand der en person opplever medisinske symptomer som vedkommende mener skyldes eksponering for elektromagnetisme. Det er ikke dokumentert at symptomene skyldes stråling fra mobiltelefoner, trådløse nettverk og lignende.

Det er vitenskapelig etablert at sterke elektromagnetiske felt kan påvirke organismer, men personer med el-overfølsomhet påstår at de får ubehagelige symptomer når de blir utsatt for stråling som er betydelig under de grensene som er fastsatt i internasjonale sikkerhetsstandarder. Et overveldende flertall av blindtester har vist at personer som mener at de er rammet av el-overfølsomhet, ikke er i stand til å skille mellom virkelig eksponering og simulert (ingen) eksponering, noe som kan forklares ved at el-overfølsomheten er en såkalt noceboeffekt («negativ placebo»). Man anerkjenner da pasientenes symptomer som reelle, men at disse ikke har påviselig sammenheng med den strålingene de faktisk utsettes for.

Fenomenet skal ha oppstått i Sverige i 1980-årene, opprinnelig særlig blant dem som arbeidet ved dataskjermer. En behandling kan synes å være kognitiv atferdsterapi.

Symptomer og mulige årsaker
---------------------------

Symptomene på eloverfølsomhet varierer mye, men inkluderer fysiske plager, depresjon, bekymring og dårlig hukommelse. Det er ikke etablert noen gruppe av sammenhengene symptomer. Plagene overlapper i stor grad med andre diagnoser der årsakssammenheng ikke er påvist, og som tidligere ble diagnostisert som nevrasteni.

Aktivisme
---------

Utdypende artikkel: EMF-aktivisme

Det har de siste tiår oppstått betydelig aktivisme for å få el-overfølsomhet anerkjent som en reell lidelse, og det er dannet en rekke organisasjoner som også kjemper for de påstått el-overfølsommes ønske om begrensning av elektromagnetiske felt. Særlig har mobilantenner og sendere for trådløse nett vært ansett som utløsende kilder. I Norge har særlig organisasjonene *Folkets strålevern* og *Foreningen for el-overfølsomme* (FELO) gjort seg bemerket i denne kampen. I 2007 inngikk Norges Miljøvernforbund et samarbeide med FELO der el-overfølsomhet ble anerkjent som en reell lidelse. Også Norges Handikapforbund har tatt til orde for å gjøre tilpasninger i samfunnet for å ta hensyn til den antatt el-overfølsomme.

Når det innføres ny teknologi settes dette gjerne i sammenheng med opplevde helseplager, uten at det nødvendigvis reflekteres over hvorvidt den innførte teknologien representerer noen signifikant økning av den elektromagnetiske strålingen. Det har vært runder med bekymring rundt mobiltelefoni og trådløse nett, og ikke minst har automatiske strømmålere fått opprmerksomhet. Etter protester har strømleverandører innført krav om legeattest for å slippe å få installert automatisk strømmåler. Dette har igjen ført til protester fra leger som nekter å skrive legeattest på diagnoser uten vitenskapelig forankring.

Flere kjente personer har hevdet å være el-overfølsomme, blant dem Gro Harlem Brundtland som er tidligere leder av Verdens helseorganisasjon. Hun har opplevd kraftig kritikk for sitt standpunkt, særlig fra Michael Repacholi som i ti år ledet WHOs forskningsprogram på området.

Utfordringer
------------

Det er vitenskapelig konsensus om at el-overfølsomhet ikke er et reelt fenomen i den grad symptomene pasientene opplever har noen sammenheng med elektromagnetisk stråling, men det finnes likevel enkelte forskere som hevder det motsatte, og disse henvises hyppig til som autoriteter av personer og organisasjoner som kjemper for aksept av el-overfølsomhet. Blant disse er den svenske forskeren Olle Johansson ved Karolinska Institutet og den pensjonerte biologiprofessoren Martin Pall fra Washington State University. Johanson ble i 2007 kåret til "Årets förvillare" av den svenske organisasjonen Vetenskap och folkbildning for å ha fremsatt påstander om negative helseeffekter av mobilstråling.

Lignende, mer generelle, holdninger har vært fremmet av Einar Flydal, som blant annet har fremsatt en påstand om at elektromagnetisk stråling fra mobiltelefoni utløser massedød blant fugler og insekter. Flydal blir i en artikkel på nettstedet *faktisk.no* imøtegått av zoologene Petter Bøckman (universitetslektor ved UiO) og professor Svein Dale ved NMBU.

Verdens helseorganisasjon har gjennomgått 30 000 studier på området og konkludert med at det ikke finnes grunnlag for å anta at ikke-ioniserende stråling medfører helsefare. Den påståtte sammenhengen mellom elektromagnetisk stråling og massedød hos fugler og insekter har også blitt tilbakevist av faglig ekspertise.

Sentralt i kritikken mot grenseverdiene satt av offentlige myndigheter er påstander om at undersøkelser som er gjort ikke er uavhengige eller at det finnes økonomiske interesser som påvirker konklusjonene. Noen aksjonister kan også ha direkte næringsinteresser i å spre frykt for elektromagnetisk stråling, for eksempel ved å selge pseudovitenskapelig beskyttelsesutstyr.

Parallelt med at forskningen viser at symptomene som oppstår ved påstått el-overfølsomhet ikke kan settes i sammenheng med elektromagnetisk stråling, har eksperter tatt til orde for at utbredelsen og anerkjennelsen i stor grad skyldes ukritisk mediedekning av fenomenet. I Australia har man sett et tilsvarende fenomen knyttet til utbygging av vindturbiner, der personer hevder seg følsomme for støy fra disse.

Se også
-------

* Helserisiko ved mobilstråling

Referanser
----------

1. ↑  El-overfølsomhet Lommelegen
2. ↑
3. 1 2  Rubin, James (mars–april 2005). «Electromagnetic hypersensitivity: a systematic review of provocation studies». *Psychosomatic Medicine 2005 Mar-Apr;67(2):224-32*. 67 (2): 224–32.
4. ↑  Röösli M (2008). «Radiofrequency electromagnetic field exposure and non-specific symptoms of ill health: a systematic review». *Environ. Res*. 107 (2): 277–87. PMID 18359015. doi:10.1016/j.envres.2008.02.003.
5. ↑  - Fikk hodepine uansett Arkivert 4. desember 2013 hos Wayback Machine. digi.no
6. ↑  "Electromagnetic hypersensitivity" and "wifi allergies": Bogus diagnoses with tragic real world consequences Science-Based Medicine
7. ↑  *Store medisinske leksikon*. Kunnskapsforlaget. 1998. s. 25. ISBN 8257305553.
8. 1 2  «el-overfølsomhet – Store medisinske leksikon». *Store medisinske leksikon*. Besøkt 9. mai 2021.
9. ↑
10. ↑  «Er jeg ikke virkelig syk?». *Dagsavisen*. 7. januar 2015.
11. ↑  Til kamp for el-overfølsomme Arkivert 26. november 2013 hos Wayback Machine. Stavanger Aftenblad
12. ↑  Presses til å sette opp stråleantenne Universitas
13. ↑  Ordføreren fikk underskrifter på hvit løper Arkivert 3. desember 2013 hos Wayback Machine. Stavanger Aftenblad
14. ↑  – Mobilen ikke strålefarlig Arkivert 3. desember 2013 hos Wayback Machine. Rana Blad
15. ↑  Elektromagnetisme Arkivert 2. desember 2013 hos Wayback Machine. Norges Miljøvernforbund
16. ↑  Bare for rullestol- brukere – eller …? Sandefjords Blad
17. ↑  Frykter nye strømmålere gir helseskader NRK
18. ↑  944 «el-overfølsomme» har fått fritak fra smarte strømmålere Teknisk Ukeblad
19. ↑  Legene vil ikke blandes inn i strømmåler-saka Arkivert 24. august 2017 hos Wayback Machine. Bladet Vesterålen
20. ↑  Får hodesmerter av mobilstråling Dagbladet
21. ↑  - Gro har skapt mobilfrykt i befolkningen Arkivert 3. desember 2013 hos Wayback Machine. Stavanger Aftenblad
22. ↑  Final Opinion On - Potential health effects of exposure to electromagnetic fields (EMF) European Commission
23. ↑  This Former Techie Owes His Fortune to Electronic Devices. Now He Thinks They’re Dangerous. Mother Jones
24. ↑  Useriøst om mobilstråling Computerworld
25. ↑  Einar Flydal: *Nei, fugledøden kommer av 4G, 3G, 2G og radarer*, einarflydal.com, besøkt 12. juni 2018.
26. ↑  «På sporet av de tapte bier i Provence» Arkivert 23. mars 2018 hos Wayback Machine. *Strålevett*, Medlemsblad - Foreningen for el-overfølsomme, 2-2014
27. ↑  Nei, fugledøden skyldes ikke 4G, 3G, 2G og radarer Faktisk.no
28. ↑  What are electromagnetic fields? Verdens helseorganisasjon
29. ↑  Nei, fugledøden skyldes ikke 4G, 3G, 2G og radarer Faktisk.no
30. ↑  Tjomlids skepsis på ville veier Dagbladet
31. ↑  Sigrid Sørumgård Botheim (6. februar 2018). «Sel produkt mot stråling – vil ikkje skremme» **(norsk)**. NRK. Arkivert fra originalen 4. mai 2019. Besøkt 3. desember 2019.
32. ↑  Advarer mot wi-fi-stråling NRK
33. ↑  «Biased, unscientific report on electromagnetic radiation». *The Hindu*. 16. januar 2013.
34. ↑  - Du kan bli el-overfølsom av å lese avisen Arkivert 3. desember 2013 hos Wayback Machine. mobili
35. ↑  Medieoppslag kan utløse sterke symptomer på sykdom Fysioterapeuten
36. ↑  An industry perspective on the science and psychology of wind turbines ABC
37. ↑  The nocebo effect, and why it’s much more dangerous than wind turbines Renew Economy

Eksterne lenker
---------------

* forskning.no – Er noen el-overfølsomme? 1. september 2008
* Forskningsnotat fra Nasjonalt kunnskapssenter for helsetjenesten: Effekt av el-sanerte rom i sykehus eller andre helseinstitusjoner: en systematisk oversikt og meta-analyse av provokasjonsstudier[*død lenke*]
* Gunnhild Oftedal, El-overfølsomhet – utredning om årsaker og mulige tiltak og behandlingsopplegg Arkivert 24. mai 2011 hos Wayback Machine. Rapport fra Høgskolen i Sør-Trøndelag bestilt av Sosial- og helsedirektoratet, 2006
* Martin Ystenes, Sprøytvarsleren - Bløff om mobilforskning fra "Folkets Strålevern" Arkivert 23. mars 2011 hos Wayback Machine. 6. januar 2011
* skepsis.no Mobilstråling og hodepine – nocebo som forklaring 17. september 2009
* FELO: Foreningen for el-overfølsomme
* Folkets Strålevern

|  |  |
| --- | --- |
| Oppslagsverk/autoritetsdata | Store medisinske leksikon **·** NDL **·** BBC Things
 |